Imtella' Frar 17, 2021 - Aġġornata 17 Ta' Frar, 2021 8:33pm Rapport: Keith Demicoli L-ilsien nazzjonali tagħna huwa l-Malti iżda skont il-Kostituzzjoni, Malta għandha żewġ lingwi uffiċjali, il-Malti u l-Ingliż. Il-professjonisti edukattivi jemmnu li l-edukazzjoni bilingwi ta' kwalità fis-snin tal-primarja twitti t-triq lill-istudenti biex jitgħallmu l-Malti u l-Ingliż b'mod effettiv tul ħajjithom. Il-Ministeru għall-Edukazzjoni għadu kif nieda dokument ta' konsultazzjoni dwar il-politika lingwistika għas-snin tal-primarja. Il-Ministru Justyne Caruana qalet li l-għan tal-politika hu li tippromwovi u ssaħħaħ il-bilingwiżmu tat-tfal kollha bejn is-7 u l-11-il sena bis-sehem ewlieni tal-ġenituri u l-kustodji tat-tfal. "Ikunu protagnisti wkoll f'din il-politika biex flimkien mal-għalliema nagħmlu dan l-eżerċizzju flimkien biex dak li jitgħallmu t-tfal fl-iskola imbagħad ikun jista' jiġi kkumplimentat b'dak li t-tfal ikunu qed jitgħallmu u esposti għalih fid-djar tagħna." Il-politika lingwistika għas-snin tal-primarja qed titfassal bil-għan li tipprovdi linji gwida nazzjonali għal edukazzjoni bilingwi fost dawn l-istudenti. "Qed nippreparaw lit-tfal tagħna mhux biss għall-iskola imma anke qed niżviluppaw u ninċentivaw il-proċess tal-ħsieb kif jisimgħu, jipproċessaw u eventwalment kif jużaw lingwa mhux biss għall-iskola imma għal matul il-ħajja." Il-politika lingwistika qed tħeġġeġ lil dawk kollha involuti fl-edukazzjoni tat-tfal biex jaħdmu flimkien u jiżguraw li t-tfal kollha jirnexxilhom jiksbu l-ħiliet bilingwi. Dan għaliex ir-riċerka turi li tfal li kapaċi jħaddmu żewġ lingwi jew aktar ikollhom bosta vantaġġi fosthom imorru aħjar f'attivitajiet li fihom iridu jsolvu problemi mhux verbali. Il-politika tħabbrek ukoll biex tipprovdi lill-istudenti b'opportunitajiet li permezz tagħhom irawmu attitudni pożittva lejn il-Malti, l-Ingliż u lingwi oħrajn waqt li jiżviluppaw kompetenzi fil-Malti u fl-Ingliż f'kuntesti differenti.